Regelverk for tilskuddsordning:

**Fagnettverk Huntington – nasjonalt system for veiledning og kompetanse**

# Mål og målgruppe for ordningen

Formålet med bevilgningen er å bedre det kommunale helse- og omsorgstilbudet for personer med Huntingtons sykdom og deres familier. Fagnettverket Huntington skal tilby veiledning gjennom et nasjonalt fagnettverk. Nettverket bidrar med kompetanse på kommunal tilrettelegging av helse- og omsorgstjenester til pasienter med Huntington sykdom i sen fase.

Målgruppen er tjenesteytere i kommuner og bydeler som gir helse- og omsorgstjenester til personer med Huntington sykdom.

# Kriterier for måloppnåelse for ordningen som helhet

Med utgangspunkt i overordnet mål for tilskuddsordningen skal Helsedirektoratet rapportere tilbake til Helse- og omsorgsdepartementet (HOD), som igjen skal rapportere til Stortinget om resultater og effekt som er oppnådd.

Helsedirektoratets vurdering av resultater og effekt baseres på en skjønnsmessig vurdering av tilskuddsmottakers rapportering (se regelverkets punkt 6) og eventuelle andre kilder. Resultater og effekt vurderes etter følgende kriterier, disse fungerer som indikatorer for ordningens samlede måloppnåelse:

Kunnskapsspredning og veiledning

* Fag- og tjenesteutvikling og spredning av kunnskapsbasert praksis i regionene
* Utvikling av et lærende miljø for utviklings- og implementeringsarbeid for kommunene
* Antall kommuner som har fått veiledning og på hvilken måte

Nettverk og samarbeid

* Drift og utvikling av regionale fagnettverk og deltakelse i det nasjonale fagnettverket
* Samarbeid med Landsforeningen for Huntington sykdom (LHS) lokalt/sentralt
* Samarbeid og ansvarsavklaring med Nasjonal kompetansetjeneste for sjeldne diagnoser (SSD)

Tjenestetilbud

* Kunnskapsbasert praksis
* Utfordringer i tjenestetilbudet
* Brukermedvirkning i tjenesten

# Hvem kan søke

[x]  Kommuner

[ ]  Fylkeskommuner

[ ]  Interkommunale selskaper

[ ]  Statlige foretak (f.eks. RHF/HF)

[x]  Frivillige og ideelle organisasjoner

[ ]  Universiteter og høyskoler

[x]  Bedrifter

[ ]  Søkere utenfor Norge (f.eks. internasjonale organisasjoner og EU)

## Tillegg, vilkår og presiseringer:

Tilskudd til fagnettverk Huntington er øremerket i Statsbudsjettet og det er kun de fem ressurssentrene for Huntington sykdom som kan søke og innvilges tilskudd:

* NKS Grefsenlia i Oslo
* Presteheia omsorgssenter i Kristiansand
* Ranheim Helse- og velferdssenter i Trondheim
* Knorrebakken boenheter i Harstad kommune
* NKS Olaviken Alderspsykiatriske sykehus på Askøy utenfor Bergen.

Hvert ressurssenter sender egen søknad.

# Krav til søknaden

[x]  Søkerens mål med tilskuddet

[x]  Beskrivelse av tiltak det søkes om tilskudd til

[x]  Budsjett (oppstillingen skal kunne sammenliknes med regnskapet dersom regnskap kreves)

[ ]  Delfinansiering eller tilskudd fra andre instanser

[ ]  Egenfinansiering

[ ]  Søkerens vurdering av risiko ved tiltaket

[ ]  Redegjørelse for interne og eksterne kontrolltiltak som skal sikre korrekt rapportering og måloppnåelse for tiltaket

Søknaden undertegnes av kommunedirektør eller den som har signeringsfullmakt (gjelder kommuner). For andre søkere skal søknaden undertegnes av styreleder eller den som har signeringsfullmakt.

## Tillegg og presiseringer:

Søknaden skal inneholde en beskrivelse av planlagt tiltak og aktiviteter og hvordan dette vil bidra til måloppnåelse for tilskuddsordningen.

Søknaden må inneholde en gjennomføringsplan der det kommer frem hvilke aktiviteter som er planlagt gjennomført, eventuelt om aktiviteten er løpende gjennom året.

Søkeren skal formulere en realistisk angivelse av tiltakets resultater og effekt. Når tilskuddsperioden er over, skal tilskuddsmottaker rapportere om oppnådde resultater og effekt svarer til beskrivelsen gitt i søknaden.

# Tildelingskriterier

[x]  Skjønnsmessig vurdering med grunnlag i forventet måloppnåelse

[ ]  Enkeltstående tilskudd hvor mottaker er navngitt i statsbudsjettet

[ ]  Kvantifiserbare tildelingskriterier

[ ]  Andel av regnskapsførte utgifter

## Det innvilges tilskudd til:

Tilskuddsmidlene skal brukes for å gjennomføre tiltak som bidrar til å nå mål og ønsket effekt, som beskrevet i regelverkets punkt 1 og 2.

Midlene skal gå til drift av fagnettverk Huntington. Knorrebakken har et spesifikt ansvar for WEB og e-læring.

Ressurssenteret skal ha døgnkontinuerlig tjenestetilbud til målgruppen og dekke kommunenes behov for kompetanse om Huntington sykdom i sin region. Brukermedvirkning skal ha en sentral plass i ressurssenterets aktiviteter.

## Tillegg og presiseringer:

Ressurssentrene samarbeider med Landsforeningen for Huntington sykdom (LHS) og Senter for sjeldne sykdommer og syndromer (SSD) i sitt arbeid.

## Vurderingskriterier og utmåling av tilskuddets størrelse:

Med bakgrunn i den årlige bevilgningen over statsbudsjettet avklarer de fem ressurssentrene behovet og enes om en fordeling av årets bevilgning. Det enkelte ressurssenter sender egen søknad. Helsedirektoratet utfører ingen videre tilskuddsberegning.

# Saksbehandling

## Utlysning:

Tilskuddsordningen utlyses ikke. Tilskuddsmottakere kontaktes direkte.

## Søknadsbehandling:

Søknadsfrist: Ikke relevant for søkerne på denne tilskuddsordningen

Innstilling fremmes av: Helsedirektoratet

Innstilling godkjennes av: Helsedirektoratet

Avgjørelser/vedtak fattes av: Helsedirektoratet

Hvordan skal søker opplyses om utfallet av søknadsbehandlingen: Vedtaksbrev

Prosess for søknadsbehandling ut over dette: Ikke relevant for denne tilskuddsordningen

## Klage på vedtaket:

Innvilgelse av / avslag på tilskudd fra ordningen er et enkeltvedtak. I henhold til forvaltningsloven §28 er det klagerett.

## Presiseringer om utbetaling:

Tilskuddsmottaker må varsle Helsedirektoratet dersom adresse, bankkontonummer eller organisasjonsnummeret er endret.

Eventuelt for mye utbetalt tilskudd skal returneres til Helsedirektoratet eller vil kunne avkortes ved neste års tildeling.

# Krav til rapporteringen fra tilskuddsmottaker

Rapporteringsfrist er 01.04 året etter tilskuddsmidlene ble tildelt. Det skal rapporteres for kalenderåret, dvs. per 31.12 året tilskuddet ble tildelt for.

[x]  Måloppnåelse: Tilskuddsmottakers vurdering av gjennomført tiltak og hvordan eller i hvilken grad tiltaket har bidratt til å nå målene for tilskuddsordningen (se regelverkets punkt 1 og 2).

Rapporteringen skal spesifikt inneholde:

* Kunnskapsspredning og veiledning
	+ Hvordan ressurssenteret har bidratt til fag- og tjenesteutvikling og spredning av kunnskapsbasert praksis i sin region
	+ Hvordan ressurssentrene tilbyr ulike metoder og verktøy for å utvikle et lærende miljø og er en ressurs i utviklings- og implementeringsarbeid for kommunene
	+ Hvor mange kommuner som har fått veiledning og på hvilken måte
* Nettverk og samarbeid
	+ Hvordan ressurssenteret har driftet og utviklet sitt regionale fagnettverk og deltatt i det nasjonale fagnettverket
	+ Hvordan ressurssentret har samarbeidet med Landsforeningen for Huntington sykdom (LHS) lokalt/sentralt
	+ Hvordan ressurssentrene har samarbeidet med, og hvilken ansvarsavklaring er gjort med Nasjonal kompetansetjeneste for sjeldne diagnoser (SSD)
* Tjenestetilbud
	+ Hvilke målgrupper/tjenesteområder ressurssenterets tiltak har rettet seg mot
	+ Hvor mange inneliggende pasienter ressurssenteret har
	+ Hvilke faglige utfordringer erfarer ressurssentrene som krever oppmerksomhet
	+ Hvilke kompetansehevende tiltak som er iverksatt internt ved ressurssenteret
	+ Hvordan ressurssentrene sikrer brukermedvirkning i sin tjenesteytelse
* Eventuelle øvrige rapporteringskrav beskrevet i vedtaksbrevet.

Rapporteringen skal beskrive status og oppnådde resultater og effekt av tiltaket sammenlignet med beskrivelsen i tilskuddsmottakerens søknad. Er det avvik mellom forventet og oppnådde resultater og effekt skal dette belyses.

Helsedirektoratet vil sammenligne informasjonen i tilskuddsmottakerens rapportering med informasjonen i tilskuddsmottakerens søknad når vi vurderer om tiltaket har oppnådd målene. Dette vil også bli vurdert opp mot kriteriene (indikatorene) som er beskrevet i regelverkets punkt 2.

[x]  Regnskap: Budsjett og regnskap fra tilskuddsmottaker som viser bruken av tilskuddsmidlene skal kunne sammenlignes. Nærmere informasjon om regnskapsrapportering blir spesifisert i tilskuddsbrevet.

[x]  Revisorattestasjon: Der det innvilges tilskudd på 200 000 kroner eller mer, stiller Helsedirektoratet krav om revisorbekreftelse av regnskapet. Mer informasjon om revisorkontroll og attestasjon vil bli gitt i tilskuddsbrevet.

[ ]  Avtalte kontrollhandlinger: Ikke relevant for denne tilskuddsordningen

# Oppfølging, kontroll og evaluering

Helsedirektoratet kan føre kontroll med:

* at bevilgningen brukes etter kravene i regelverket og tilskuddsbrevet
* at opplysninger som legges til grunn for tildelingen og som inngår i den etterfølgende rapporteringen er korrekte, jf. bevilgningsreglementet §10, annet ledd.

Helsedirektoratet kan gi myndighet til en annen virksomhet for å føre denne kontrollen.

Tilskuddsmottakere skal legge frem opplysninger ved forespørsel og bidra på andre måter til å muliggjøre og lette kontrollarbeidet.

Helsedirektoratet kan iverksette nødvendige og hensiktsmessige kontroller av tilskuddsmottaker.

Helsedirektoratet skal sørge for at det gjennomføres evalueringer for å få informasjon om en tilskuddsordning er effektiv når det gjelder ressursbruk, organisering og fastsatte mål. Frekvens og omfang av evalueringer skal ta utgangspunkt i en vurdering av risiko og vesentlighet. Helsedirektoratet vurderer fortløpende om tilskuddsordningen skal evalueres.

## Tillegg og presiseringer:

#  Bortfall av tilskudd og andre reaksjonsformer

Helsedirektoratet har nulltoleranse for mislighold av tilskudd. Dette gjelder også for tilskudd hvor tilskuddsforvaltningen er delegert til andre aktører, for eksempel statsforvalteren.

Helsedirektoratet er pliktig til å gjøre tiltak hvis det kommer informasjon om mulig mislighold av tilskuddsmidlene. Direktoratet kan stanse utbetaling av tilskudd ved mistanke om at en mottaker gir uriktige opplysninger eller at mottakeren ikke bruker tilskuddet i samsvar med de fastsatte betingelsene.

Helsedirektoratet kan kreve tilskuddet tilbakebetalt hvis mislighold blir dokumentert, for eksempel hvis mottakeren ikke oppfyller kravene som stilles i regelverket eller at det er gitt uriktige opplysninger. Mislighold av tilskuddsmidler kan også få rettslige konsekvenser.

Se også [Standardvilkår for tilskudd fra Helsedirektoratet.](https://www.helsedirektoratet.no/tilskudd/standardvilkar-for-tilskudd-fra-helsedirektoratet)